ไทยประกันขายยูแอลปีแรกจ่าย7%
ไทยประกันชีวิต ได้ฤกษ์คลอดกรมธรรม์ยูนิเวอร์แซลไลฟ์ ให้ผลตอบแทนปีแรก 7%
5 ส.ค. 2554

ไทยประกันชีวิต ได้ฤกษ์คลอดกรมธรรม์ยูนิเวอร์แซลไลฟ์ ให้ผลตอบแทนปีแรก 7%
นางวรางค์ ไชยวรรณ รองกรรมการผู้จัดการใหญ่ บริษัท ไทยประกันชีวิต เปิดเผยว่า ในเดือน ก.ย.นี้ บริษัทจะออกกรมธรรม์ใหม่ เป็นแบบประกันชีวิตควบการลงทุนหรือยูนิเวอร์แซลไลฟ์ (Universal Life : UL) โดยให้ผลตอบแทนในปีแรกสูงถึง 7% เพื่อสร้างแรงจูงใจให้กับลูกค้าหันมาสนใจมากขึ้นและตั้งเป้าขายประมาณ 100 ล้านบาท 
นอกจากจะเป็นการเพิ่มช่องทางการลงทุนให้กับลูกค้าแล้ว บริษัทต้องการให้ตัวแทนได้เรียนรู้เรื่องการขายประกันชีวิตควบการลงทุนด้วย โดยบริษัทได้มีการแยกสัดส่วนการลงทุนเพื่อรองรับแบบยูนิเวอร์แซลไลฟ์โดยเฉพาะ แบ่งเป็นการลงทุนพันธบัตร หุ้นกู้ และตลาดหุ้นถึง 20% ซึ่งปัจจุบันก็ได้รับผลตอบแทนอยู่ที่ 5.26%
สำหรับพอร์ตการลงทุนนี้บริษัทจะเป็นผู้บริหารเองทั้งหมด โดย 20% แรกจะลงทุนในอิควิตี้และสัดส่วนการลงทุนที่เหลือจะแบ่งลงทุนในหุ้นกู้ระยะยาวรวมไปถึงพันธบัตรระยะยาวเป็นหลัก 
“ยอมรับว่า การบริหารกรมธรรม์ยูนิเวอร์แซลไลฟ์ บริษัทประกันชีวิตจะต้องบริหารการลงทุนเองทั้งหมด ซึ่งแตกต่างจากกรมธรรม์ยูนิตลิงก์ที่บริษัทปะกันชีวิตทำหน้าที่คล้ายคนกลางในการนำเบี้ยประกันที่ได้ไปซื้อหน่วยลงทุน โดยมีบริษัทจัดการกองทุนรวม(บลจ.) เป็นผู้บริหาร”นางวรางค์ กล่าว 
อย่างไรก็ตาม เชื่อว่ากรมธรรม์ดังกล่าวจะเป็นอีกหนึ่งทางเลือกของลูกค้าในการลงทุนช่วงอัตราดอกเบี้ยขาลง โดยปีแรกในการออกกรมธรรม์นี้ บริษัทไม่ได้คาดหวังเบี้ยที่จะเข้ามามากนัก เพียงต้องการให้ตัวแทนได้เรียนรู้กับการเสนอขายกรมธรรม์นี้เป็นหลัก 
สำหรับการลงทุนในช่วงที่ผ่านมา บริษัทได้เข้าไปลงทุนในพันธบัตรประเภทผลตอบแทนอ้างอิงอัตราเงินเฟ้อหรืออินเฟรชั่น ลิงค์ บอนด์ เพิ่มอีกประมาณ 1,000 ล้านบาท หลังจากมีเงินลงทุนเหลือ ประกอบกับช่องทางการลงทุนในตลาดช่วงที่ผ่านมามีน้อยมาก ที่จะเข้าลงทุนให้สอดคล้องกับแบบประกันของบริษัท 
นางวรางค์ กล่าวว่า ดังนั้น บริษัทจึงพิจารณาและเข้าซื้อบอนด์ดังกล่าว เชื่อว่าการลงทุนนี้น่าจะให้ผลตอบแทนที่ดีพอสมควร ส่วนทิศทางการลงทุนในตราสารทุนในช่วงนี้ถือเป็นจังหวะดีที่จะเข้าไปลงทุนเพิ่ม ซึ่งบริษัทก็รอจังหวะที่เหมาะสมเข้าไปลงทุนและหาจังหวะเทขายทำกำไรเช่นกัน อย่างไรก็ตาม คาดว่าผลตอบแทนจากการลงทุนทั้งหมดของบริษัทปีนี้น่าจะได้ประมาณ 5% ใกล้เคียงกับช่วงปีที่ผ่านมา ซึ่งการขยายตัวของผลตอบแทนนั้นเป็นไปด้วยความยาก เนื่องจากเงินลงทุนของบริษัทมีสูงมากถึง 1.4 แสนล้านบาท และเพื่อให้ผลตอบแทนจากการลงทุนเป็นไปตามเป้าหมายที่ตั้งไว้ บริษัทจึงพร้อมปรับสัดส่วนการลงทุนต่างๆ ให้สอดคล้องกับสถานการณ์ที่เกิดขึ้นอย่างต่อเนื่อง รวมถึงให้สอดคล้องกับกฎเกณฑ์เงินกองทุนตามระดับความเสี่ยงหรืออาร์บีซีที่จะนำมาใช้ในเดือน ก.ย.นี้ด้วย